Document ID: 32003R1425

Komisjoni määrus (EÜ) nr 1425/2003,
11. august 2003,
millega muudetakse määrust (EÜ) nr 466/2001 seoses patuliiniga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. veebruari 1993. aasta määrust (EMÜ) nr 315/93, millega sätestatakse ühenduse menetlused toidus sisalduvate saasteainete suhtes, [1] eriti selle artikli 2 lõiget 3,
olles konsulteerinud toidu teaduskomiteega
ning arvestades järgmist:
(1) Komisjoni määrusega (EÜ) nr 466/2001, [2] viimati muudetud määrusega (EÜ) nr 563/2002, [3] on kehtestatud teatavate saasteainete piirnormid toiduainetes. Piirnormid on kehtestatud nitraatide, aflatoksiinide, ohratoksiin A, plii, kaadmiumi, elavhõbeda, 3-MCPD ja dioksiinide suhtes.
(2) Mõned liikmesriigid on kindlaks määranud või kavatsevad kindlaks määrata puuviljamahlades sisalduva patuliini piirnormid eelkõige õunamahla, viljaliha sisaldavate õunatoodete nagu õunakompott ja õunapüree ning imikutele ja väikelastele mõeldud kõnealuste toodete suhtes. Liikmesriikide erisusi ja sellest tulenevat konkurentsi moonutamise ohtu silmas pidades on vaja ühenduse meetmetega tagada turu ühtsus, järgides proportsionaalsuse põhimõtet.
(3) Patuliin on mükotoksiin, mida toodavad mitme botaanilise perekonna seened, nagu Penicillium'i, Aspergillus'e ja Byssochlamys'e liigid. Patuliini võib esineda hallitavas puuviljas, teraviljas ja muudes toiduainetes, kuid peamiseks patuliini saasteallikaks on õunatooted.
(4) Toidu teaduskomitee 8. märtsi 2000. aasta koosolekul kinnitati patuliini esialgseks maksimaalseks lubatud koguseks 0,4 μg kehamassi kilogrammi kohta päevas.
(5) 2001. aastal anti nõukogu 25. veebruari 1993. aasta direktiivi 1993/5/EMÜ (liikmesriikidelt komisjonile antava abi ja liikmesriikide koostöö kohta toidualaste küsimuste teaduslikul uurimisel) [4] raames konkreetne hinnang patuliinikoguste kohta, mis EL liikmesriikide elanikkond toidu kaudu omastab. Hinnangust järeldub, et keskmine kokkupuude on tõenäoliselt tublisti väiksem kui esialgne maksimaalne lubatud kogus 0,4 μg kehamassi kilogrammi kohta päevas. Konkreetseid tarbijarühmi, eriti väikelapsi ning võimalikke halvimaid kokkupuutejuhte arvesse võttes on patuliiniga kokkupuute mõju siiski suurem, kuid jääb ikkagi alla esialgse maksimaalse lubatud päevase koguse.
(6) Seepärast tuleks määrust (EÜ) nr 466/2001 vastavalt muuta.
(7) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 466/2001 muudetakse järgmiselt.
1. Artiklile 5 lisatakse järgmine lõige:
"4. Komisjon vaatab hiljemalt 30. juuniks 2005 läbi I lisa 2. jaotise punktides 2.3.1 ja 2.3.2 ettenähtud patuliini piirnormid, et neid vähendada, arvesse võttes teaduse ja tehnika arengut ning tegevusjuhise ellurakendamist, mis käsitleb õunamahla ning muudes jookides sisalduvate õunamahla koostisainete patuliinisaaste ärahoidmist ja vähendamist."
2. I lisa muudetakse käesoleva määruse lisas sätestatu kohaselt.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. novembrist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. august 2003

Labels: 0
17
20